Ioana Vişan - Ne întâlnim la capătul drumului 


Centrul de biblio-divertisment era una dintre cele mai liniştite clădiri din 
oraş. Aflat la o distanță de doar un kilometru de Biblioteca Centrală, cele două 
clădiri erau conectate printr-o magistrală de mare viteză şi îşi trimeteau 
reciproc clienți, în urma unui acord tacit de culturalizare şi, în acelaşi timp, 
exploatare a populației. Accesul la bibliotecă era gratuit, dar e-visele erau 
destul de costisitoare, nu oricine şi le putea permite. Şi totuşi, în secolul al 
XXVI-lea oamenii încă mai ştiau să citească, încă mai visau, iar majoritatea 
chiar îşi amintea cum se ține în mână o carte. 

La toate astea se gândea Duncan Worth de fiecare dată când intra pe 
coridoarele puternic luminate de reclamele în culori stridente ce animau pereții 
albi ai centrului. Îndatoririle de serviciu îl aduceau acolo la intervale regulate 
pentru a verifica funcționarea sistemelor şi a realiza reglajele fine necesare. 
Deşi tehnologia ca atare exista de mai bine de un deceniu şi fusese pusă la 
dispoziția publicului după o lungă mediatizare, faza de testare nu fusese 
niciodată încheiată în mod oficial. Surprize puteau să apară oricând. Aparatele 
erau stabile, însă mintea umană nu era. Şi aici intervenea el. 

Duncan îi arătă paznicului legitimaţia cu un gest distrat - făcea parte din 
rutină, iar cei doi se cunoşteau destul de bine din vedere - şi fu lăsat să intre 
pe uşa din sticlă mată, rezistentă la orice în afară de un atac nuclear. Aceasta 
dădea spre secția operativă, separată de birouri şi zona de primire. Făcu rost de 
un halat pe care îl îmbrăcă din mers, ca să nu facă notă discordantă cu restul 
personalului, şi porni spre cabina de control. 

— Bună, băieți! îi salută pe cei doi tehnicieni de serviciu, care 
supravegheau monitoarele. 

Răspunsurile veniră anemice, dar nu se supără. Aveau o muncă 
plictisitoare în cea mai mare parte a timpului, iar când într-adevăr apărea ceva, 
tot ce aveau de făcut era să apese pe un buton ca să cheme pe cineva 
competent să rezolve problema. 

Îşi trase un scaun în faţa terminalului liber şi se apucă să studieze 
tendinţele înregistrate în ultimele zile. Perioada de concedii încă nu începuse 
aşa că numărul de clienți se menținea constant, cu uşoare fluctuații în timpul 
weekendului. Era o afacere înfloritoare având în vedere numărul de locuitori ai 
oraşului, rata şomajului şi nivelul de trai. 

Dar Duncan nu era nici sociolog, nici economist. El se ocupa de partea 
tehnică. Selectă rapoartele cu abateri de peste cinci procente față de ceea ce era 


considerat a fi în limitele normale şi le trimise la sediul central pentru a fi 
studiate şi îndosariate la secţia de statistică. Îl ajuta faptul că participase la 
proiectarea a jumătate din aparate, din care cauză îi venea uşor să deosebească 
erorile tehnice de cele de sistem. Identifică două unități ce trebuiau recalibrate 
şi una pentru care recomandă înlocuirea sistemului de senzori. Înainte de a 
încheia raportul, îl compară cu cel al echipei de întreținere şi fu mulțumit să 
constate că sistemul de senzori fusese deja schimbat. Celelalte inadvertenţe nu 
fuseseră încă depistate, dar aveau să-şi facă simțită prezența cât de curând. 

— Duncan? 

— Mmm... da? îşi dezlipi ochi de pe ecran pentru a-i răspunde 
asistentului-şef, care tocmai îşi strecurase capul pe uşă. 

— Poți să vii să ne ajuţi puţin? Avem o mică problemă... 

— Desigur. Se ridică şi îl urmă pe coridor. Unde? 

— Rezerva 28, gesticulă spre capătul coridorului asistentul-şef şi îşi dădu 
ochii peste cap. Un caz tipic de panică la începători. 

Duncan îşi reprimă un zâmbet şi îşi compuse o figură serioasă, menită să 
inspire încredere. Nu era prima dată când era chemat să calmeze spiritele în 
astfel de situații. Statutul său de participant la implementarea conceptului 
cântărea greu sau poate era doar felul său de a se purta. Nu putea fi niciodată 
sigur. 

Femeia trecută de prima tinerețe, cu păr cârlionțat şi ochi rotunzi ca de 
păpuşă, aproape că sări din fotoliu când văzu încă un străin intrând în 
încăpere. 

— Bună ziua, o salută politicos Duncan. 

— Domnul Worth va verifica din nou aparatele, o informă asistentul-şef 
după ce schimbă o privire cu doctorul, care se abținea cu greu să nu bată din 
picior de nerăbdare. Mai erau şi alți clienți care aşteptau. 

Fără a avea nevoie de o altă invitaţie, Duncan se puse pe treabă. Ar fi 
putut doar să se prefacă şi să economisească din timp, dar el îşi luă munca în 
serios. Oricum ar fi trebuit să revină să o facă după ce clienta adormea. 

— Vedeţi, totul este în ordine, spuse doctorul, luându-i vorba din gură. 

— Nu aveţi de ce să vă temeți, adăugă Duncan, deşi acum opinia sa 
părea să fi devenit mai puțin relevantă. 

Ochii femeii se opriră asupra lui, găsindu-i privirea mult mai 
înțelegătoare decât a restului personalului, şi aceasta spuse cu voce tremurată: 

— Nu de asta mi-e frică. 

— Dar de ce anume? o întrebă Duncan cu o curiozitate nedisimulată. 


Femeia ezită şi îşi muşcă buzele. 

— Dacă... dacă nu o să-mi placă? şopti într-un târziu. 

Asistentul-şef încercă să-şi mascheze chicotitul printr-o tuse seacă şi 
eşuă lamentabil, ceea ce-l făcu pe doctor să îl fulgere cu privirea. Unde îi erau 
manierele? 

Duncan le ignoră reacțiile de parcă nici nu erau acolo şi îşi concentră 
întreaga atenţie asupra femeii. Îi înţelegea dilema. Volumele solicitate de clienţi 
erau confidențţiale, dar văzuse titlul şi categoria atunci când verificase dacă se 
încărcase corect în sistem şi nu existau erori de transfer care să pericliteze 
bunul mers al lucrurilor. Nu fusese surprins să descopere că era vorba de un 
roman istoric cu acțiunea plasată undeva în Scoţia secolului al XIV-lea. 
Femeile, în special cele trecute de prima tinereţe, păreau să opteze cu precădere 
pentru poveşti de dragoste. 

— Vi s-a explicat cum funcționează”? îi răspunse cu o altă întrebare. 
Femeia înclină uşor din cap, dar nu arăta convinsă că înțelesese. Veţi trăi 
evenimentele din carte în stare de vis, reluă el explicația cu o răbdare şi un 
calm care le lipsea celor din jur. Deosebirea dintre ceea ce oferim noi şi 
realitatea virtuală este că doar 70% din informaţie provine din carte, restul este 
preluat de la dumneavoastră. 

Femeia clipi, concentrarea citindu-i-se pe față în timp ce se străduia să-i 
urmărească raționamentul. 

— Imaginați-vă acțiunea şi personajele ca pe un schelet peste care 
adăugați textura şi sentimentele aşa cum le-aţi încercat în momentul în care ați 
citit cartea. Va fi o experiență unică, pe care nimeni nu a mai avut-o vreodată, 
nici măcar autorul. 

Pe măsură ce vorbea, o vedea cum se relaxează şi începe să zâmbească. 

— Ştiţi la ce să vă aşteptaţi, nu va fi nimic nou, şi în plus, la fel ca 
scriitorul, veți avea un mic grad de libertate pentru a evita momentele mai 
puțin plăcute. Nu aveţi de ce să vă temeți, nu are ce să nu vă placă. 

Lăsând să-i scape un oftat uşor, femeia se rezemă de spătarul fotoliului. 
O convinsese. 

— Vise plăcute, murmură Duncan şi se retrase discret ca să-şi lase 
colegii să continue programul. 

Zâmbi pentru el, când îl auzi pe asistentul-şef mormăind în urma sa: 

— Ţi-am spus eu că trebuia angajat ca purtător de cuvânt. 


Douăzeci de rezerve mai târziu, Duncan îşi îndreptă spatele şi îşi flexă 
muşchii umerilor, încercând să elibereze din tensiunea acumulată. Totul părea 
în ordine. Firma avea o reputaţie solidă şi nu accepta nicio abatere de la reguli, 
altfel companiile de asigurări i-ar fi mâncat de vii. 

Ce făcea el acolo părea mai mult o plimbare în care doar trebuia să 
respecte culorile semaforului. Pe peretele de la intrarea în fiecare rezervă se afla 
un panou cu trei leduri colorate: verde semnala că rezerva era liberă, roşu era 
pentru pregătiri în curs de desfăşurare şi prin urmare accesul era restricționat, 
iar albastru însemna că rezerva era ocupată de un client în stare de repaus. O 
astfel de rezervă era următoarea la rând. 

Albastru. Cineva dormea în partea cealaltă a peretelui visând cine ştie ce. 
Deschise uşa cu grijă ca să nu facă zgomot, deşi balamalele erau bine unse şi 
odată adormiţi clienţii ar fi trecut cu brio printr-un bombardament fără să se 
trezească, şi se îndreptă spre aparate. De obicei nu acorda atenție corpurilor 
din fotolii, pornind de la ideea că n-avea rost să-şi încarce memoria cu fețe care 
nu însemnau nimic pentru el. Realiză doar că era vorba de o femeie, deoarece 
era cât pe ce să se împiedice de sandalele lăsate pe podea la întâmplare, în loc 
să fie puse la loc sigur în dulapul rezervat lucrurilor clienților. 

Le ocoli cu grijă şi se apropie de peretele acoperit cu monitoare. La 
început nu îşi dădu imediat seama ce nu era în regulă, până ce văzu semnalul 
de avertizare care clipea pe un ecran. Înjură încet în barbă şi corectă eroarea. 
De îndată semnale sonore şi luminoase alertară jumătate de clădire anunțând 
că era o urgență. Se strâmbă când sunetele acute îi zgâriară timpanele, uitase 
cât de puternice erau. 

Numără în gând cât timp aşteptă şi fu uşurat să constate că măcar viteza 
de reacţie rămăsese mulțumitoare. Abia ajunsese la şase, când un angajat de la 
serviciul tehnic se năpusti pe uşă şi se grăbi să oprească alarma. Aşteptă, dar 
nu fu urmat de nimeni altcineva. În schimb tânărul nou-venit scoase aparatul 
de emisie-recepţie de la centură şi comunică scurt: 

— E în regulă. A fost o alarmă falsă. 

— Cine a oprit sistemul de alarmă? Cine e responsabil de acest caz? se 
răsti Duncan. 

— Am primit ordin de sus. Doamna Marek are o dispensă specială... 

— Să se omoare? Sarcasmul din vocea lui Duncan nu putea trece 
neobservat. 

— Să nu dramatizăm, zâmbi bărbatul mai tânăr, al cărui nume 


legitimația susținea că era Joe. Doamna Marek e în regulă, afirmă el şi într- 
adevăr monitoarele păreau să-i confirme opinia mai puțin expertă. Semnele 
vitale erau clar peste normal, dar nimic îngrijorător deocamdată. Probleme 
apar, dacă sunt, abia spre sfârşitul programului, iar ea abia a început de 
jumătate de oră, îi spuse Joe. 

— Asta nu este o scuză pentru dezactivarea alarmei. Ce probleme? 

— Păi... e cam încurcată treaba, ezită Joe şi îşi trecu o mână prin păr. Eu 
n-am acces la dosare, ştiu doar ce se vorbeşte pe coridoare... 

— Şi ce se vorbeşte? întrebă Duncan, înarmându-se cu răbdare. 

— Doamna Marek vine la noi cam de două-trei ori pe an, mereu cu 
aceeaşi cerere. 

— Care anume? 

Duncan accesă terminalul şi ceru datele titlului încărcat. Majoritatea 
clienţilor cereau fie clasici, fie best seller-uri din ultimii zece-douăzeci de ani, 
însă pe acesta nu-l recunoştea. Părea mai de grabă codul unei înregistrări 
dintr-o bază de date. 

— Ce e ăsta? 

— Un extras din jurnalul de bord al căpitanului Marek. Ultima cursă mai 
exact. Doamna Marek este văduvă... 

Începea să aibă cât de cât sens, dar nu în totalitate. 

— De câte ori poate, vine să retrăiască ultimele zile din viața soțului său. 

Pe asta se duceau banii din prima de asigurare, înțelese Duncan. 

— De ce a fost deconectat circuitul de securitate? 

— La sfârşitul uneia dintre şedinţe, doamna Marek a suferit un atac de 
cord. A fost nevoie să fie resuscitată, a fost nasol de tot. 

— Şi după asta a primit aprobare să încerce din nou? se miră Duncan. 

Joe ridică din umeri. 

— Nu ştiu cum a reuşit. Dar după primul incident a trebuit să 
deconectăm sistemul de securitate. O ia razna de îndată ce îi recunoaşte 
modelul de unde cerebrale. 

— Bine că măcar ceva funcționează corect în povestea asta, mormăi 
Duncan. 

Joe se foi de pe un picior pe altul: 

— Mai e ceva... 

Duncan îl privi lung, încruntat, aşteptându-l să vorbească. 

— Atacul de cord a fost doar una din surprize, cealaltă a fost şi mai mare. 
A reuşit să schimbe complet desfăşurarea evenimentelor şi să evite catastrofa la 


final. 

— Nu se poate. 

— Aşa spune oricine aude, dar avem imaginile mentale ca dovadă, fapt 
confirmat şi de doamna Marek după ce a depăşit criza de nervi de la trezire. 

— Imposibil, scutură din cap Duncan cu mai puţină convingere. 

Făcu câțiva paşi în jurul camerei şi, fiindu-i greu să reziste tentaţiei, 
până la urmă se hotări: 

— O să am nevoie de dosarul ei. 

— Nu ştiu dacă... 

— Este un caz special şi nu îmi place deloc cum este tratat. Tonul lui 
Duncan nu admitea replică. Nu cred că cineva îşi doreşte un nou atac de cord, 
dacă acesta ar putea fi evitat. 

— Da, sper să fie de acord şefii... mă duc să îl caut. 

Duncan nu pierdu timpul. Verifică încă o dată toate aparatele, inclusiv 
senzorii ataşaţi pe tâmple şi cei care îi supravegheau ritmul cardiac. Inima 
femeii bătea repede, dar echilibrat, monitoarele trasând un grafic cu 
amplitudini perfect simetrice. Programul era abia la început, îşi aminti el. 

Joe îl găsi stând în picioare lângă fotoliu şi uitându-se fix la chipul femeii 
adormite. Avea obrajii palizi şi cearcăne întunecate sub ochii umbriți de păr 
lung castaniu. Spre deosebire de alți participanţi la program ale căror fețe nu 
exprimau nimic, buzele îi erau arcuite într-un început de zâmbet, care la fel de 
bine se putea transforma într-o grimasă. Impresia generală era de suferință, 
ceea ce era de înțeles. 

— L-am adus, anunţă Joe cu o urmă prost ascunsă de mândrie în glas. 
Mi-am permis să comand şi o cafea, adăugă gesticulând către teancul de hârtii 
pe care îl aşezase pe o măsuţă, semn că nu-l invidia deloc. 

— Mulţumesc. 

Duncan ocupă unul din scaunele din oțel şi deschise dosarul la prima 
pagină. 

Karen Marek, fostă Blake. 

32 de ani. 

Profesoară. 

Trecu rapid peste detaliile mai puţin interesante. 

Prima experiență cu e-vise la 6 luni de la decesul soțului. Evaluarea 
psihologică la limită, diferenţe clare înainte şi după eveniment, stare de şoc 
bine mascată după prima încercare. 

6 luni pauză. 


A doua vizită nu diferea prea mult de prima, la fel şi a treia. Distanţa 
dintre ele se scurtase treptat, în timp ce depresia se accentua. Era ca un drog. 
Nu se gândise niciodată că ar putea provoca dependenţă. 

Mai dădu o pagină. 

Lucrurile luau o turnură interesantă odată cu şedinţa nr. 4. Pe la 
jumătatea acesteia, programul semnalase nişte erori de sincronizare. Cumva 
subiectul reuşea să ignore stimulii primiți şi să vizualizeze propriile imagini. 
Nimeni nu ar fi crezut dacă sistemul nu ar fi salvat automat clişee fotografice la 
fiecare câteva minute spre a fi păstrate ca amintire. Existase o dezbatere dacă 
să se întrerupă programul, când deviația ajunsese de 30%, dar temerile de un 
traumatism sever cauzat de întreruperea unei simulări în curs de desfăşurare 
duseseră la respingerea propunerii. 

Drept rezultat subiectul solicitase să revină pentru o nouă şedinţă cât 
mai repede posibil. Consiliul de administraţie avea însă alte priorități. Dosarul 
fusese secretizat şi abia după patru luni obținuse o nouă aprobare. 

Şedinţa nr. 5 fusese o catastrofă. Clienta venise cu mari speranțe, total 
nerealiste, iar când văzuse că lucrurile nu mergeau aşa cum se aşteptase 
intrase în panică. Atacul de cord îi luase prin surprindere şi îi băgase pe toți în 
sperieți. O armată de avocaţi se adunase să dezbată problema, dar clienta nu 
depusese plângere. 

Aşteptase o jumătate de an înainte de a încerca din nou. Comisia care se 
ocupa de caz sperase că se lecuise, însă Duncan începea să întrevadă un trend. 
Nu aşteptase decât să se recupereze fizic şi între timp se pregătise. 

Aproape reuşise în şedinţa a 6-a. Dintr-un simplu caz de e-visare se 
transformase într-un studiu de laborator, iar subiectul evoluase extraordinar. 
La sfârşit făcuse o criză de isterie, când fusese trezită la încheierea 
programului. Amenințarea cu un proces nu fusese pusă în practică, dar se 
temuseră luni de zile că avea să o ducă la îndeplinire. 

Urmase o nouă serie de teste şi evaluări psihologice. Nimeni nu reuşise 
să explice exact ce se întâmplase. 

Şedinţa nr. 7 pornise prost încă de la început, transformându-se într-o 
luptă pe viață şi pe moarte. Inima subiectului cedase în urma unui şoc nervos 
imediat după terminarea programului şi fusese nevoie de resuscitare şi o 
perioadă de spitalizare. 

O singură înregistrare mai exista, adăugată un an mai târziu. Era vorba 
de o şedinţă obişnuită, care nu se deosebea cu nimic de primele trei. Subiectul 
asistase pasiv şi nu încercase să influenţeze programul. 


Duncan se rezemă de spătarul scaunului şi se legănă pe picioarele din 
spate ale acestuia. Nu reuşea să înțeleagă de ce revenise. Ochii i se îngustară în 
timp ce se uita la chipul adormit, de parcă acesta ar fi putut elucida misterul. 
Un oftat uşor răsună în încăpere. El nu scosese niciun sunet. Pe monitoare 
activitatea se intensifica. 

— La naiba! 

Sări în picioare şi se repezi la cel mai apropiat terminal. 

Joe se întoarse la timp ca să îl vadă introducând un mic disc lucios în 
unitatea de citire. 


Karen se foi pe scaun, ignorând tava cu mâncare aflată în fața ei şi 
aromele îmbietoare ale prânzului pe cât de condimentat, pe atât de colorat. 
Creveţii de lună dansau în supa gelatinoasă cu un pleoscăit uşor, incapabili să 
treacă de marginea farfuriei. Lângă ei, salata de alge începea să se ofilească, 
transformându-se într-un terci cleios. Era trecut de ora prânzului, iar sala de 
mese a echipajului aproape se golise. Şi totuşi ea şedea acolo, lângă un perete 
vegetal acoperit cu plante cățărătoare pline de flori exotice, care filtrau mirosul 
de bucătărie din aer, şi ceva îi spunea că trebuie să aştepte. O pereche tânără o 
salută în trecere, iar ea răspunse cu o înclinare a capului. Oare îi cunoştea? 
Nu-şi aducea aminte. Dar multă lume o cunoştea pe ea, doar era soția 
căpitanului. 

Călătoria nu fusese lipsită de peripeții, poate chiar mai multe decât se 
obişnuia la bordul unei nave de categorie C, iar acum când beneficiau de un 
moment de pauză voia să îl petreacă în compania soțului său. Numai că acesta 
întârzia să apară, fiind probabil prins cu treburi la cine ştie ce nivel. 

Nerăbdătoare, privirea i se muta de la o intrare la alta, anticipând prin 
care avea să îşi facă apariția. Se ridică pe jumătate ca să-i vină în întâmpinare, 
când în sfârşit îl zări, însă genunchii i se înmuiară ca de fiecare dată şi o durere 
ascuțită în piept o forță să se lase înapoi pe scaun. 

— Adam, îi zâmbi, trecând peste momentul pasager de slăbiciune. S-a 
răcit, arătă spre mâncarea neatinsă. 

— Îmi pare rău, n-am putut să vin mai repede. Bătrânul Chambers are o 
idee despre cum am putea să forțăm motoarele ca să recuperăm din timp şi a 
trebuit să facem nişte verificări. 

Karen îl ascultă răbdătoare. Soţul ei era o persoană ocupată de care toată 


lumea trăgea în toate părțile. De aceea croaziera nu fusese chiar una de 
plăcere, timpul petrecut împreună dovedindu-se a fi mult mai scurt decât şi-ar 
fi dorit ea. Dar, desigur, amândoi aveau responsabilități. Karen îşi găsise o 
slujbă la bord, nu călătorea pe gratis, şi trebuia să se împace cu ideea că 
apucau să se vadă doar între schimburi. Era mai mult decât nimic. 

Adam continua să-i povestească, însă cuvintele nu făceau decât să îi 
zboare pe la urechi. Chiar dacă nu le asculta, conţinutul lor îi era familiar şi ar 
fi reuşit să îi facă un rezumat cât se poate de corect, inclusiv pentru ceea ce 
urma să îi spună. Karen nu îşi bătea capul cu de ce-uri, nu se întreba cum de 
totul suna ca o variantă a unui monolog deja cunoscut, se mulțumea pur şi 
simplu să îşi privească soțul cu ochi adoratori şi să zâmbească. 

Firul se rupse în momentul în care Adam făcu semn cu mâna cuiva să li 
se alăture: 

— Derek! Vino şi stai cu noi. 

Karen clipi repede, în timp ce bărbatul se apropie şi ocupă unul din 
locurile libere de lângă ei. Era aproape la fel de înalt ca Adam, însă mai subțire 
şi avea părul mai închis la culoare. Îi luă câteva secunde să-şi aducă aminte că 
Derek Willey făcea parte din echipa de întreținere a navei, însă informația 
rămânea destul de vagă, un nume pe o listă de personal. Nu obişnuia să ia 
masa cu ei. Discuţia se învârti în jurul vortexului pe lângă care treceau şi a 
riscului de a fi prinşi de acesta. Derek răspundea într-o manieră rezervată, 
preocupat fiind mai mult de mâncarea pe care o tot învârtea în farfurie. 

— „iar când ajungem pe staţia Libra ne oprim pentru reparaţii, declară 
Adam. Karen pierduse începutul frazei, dar fu străbătută de un fior la auzul 
cuvântului „reparaţii”. Din patru motoare doar două mai funcționau şi nici 
acelea la capacitate maximă, ceea ce provocase întârzierea şi abaterea de la 
ruta obişnuită. 

— Douăzeci şi patru de ore vor fi de ajuns, spuse Derek cu o mică 
întârziere. Ochii îi fugiră la afişajul electronic de pe perete de parcă aştepta 
ceva. 

— Căpitanul Marek este chemat pe puntea de comandă, anunţă o voce 
rigidă, fără inflexiuni. 

— Trebuie să plec, oftă Adam, uitându-se cu regret la mâncarea rămasă 
neconsumată. Ne vedem mai târziu, se ridică şi îşi sărută soția pe obraz. Nu, 
nu, rămâi, îi făcu semn lui Derek să-şi termine prânzul. 

Karen nu îl scăpă din ochi până ce părăsi sala. Nemulțumirea amestecată 
cu un uşor sentiment de confuzie i se puteau citi pe față. Trebuiau să-şi 


petreacă următoarele ore împreună. Ce se întâmplase? 

— E mereu ocupat, îi spuse interlocutorului ca un fel de scuză. 

— Riscurile meseriei, observă Derek. 

Urmă o tăcere în care schimbară zâmbete jenate. Nu-i venea în minte 
niciun subiect despre care ar fi putut să vorbească. De obicei nu se confrunta 
cu astfel de probleme de comunicare, însă pe moment nu voia decât să-şi 
continue programul zilei. N-avea chef să ţină nimănui companie. Rămase 
țintuită pe scaun, incapabilă să ia o inițiativă. Adam plecase cu zece minute 
mai devreme decât fusese planificat. 

— Cum merge cursul de arte plastice? 

Karen îl privi absentă şi abia când se uită insistent la ea realiză că o 
întrebase ceva. 

— Ah, merge bine. Am câțiva studenți care promit. Având în vedere faptul 
că niciunul dintre aşa-zişii studenţi nu depăşea vârsta de zece ani, era greu de 
spus cât era exagerare şi cât ținea de adevăr. Era mai mult o metodă de 
petrecere a timpului liber pentru copiii pasagerilor. După cursurile sofisticate 
de la universitate, lui Karen interacțiunea cu mințile mai tinere i se părea 
revigorantă. De fapt, următorul curs începe în câteva minute. Ar trebui să 
ajung în sală până nu îmi distrug toate exponatele, glumi cu jumătate de gură. 

— Te conduc până la lift. Derek împinse tava la o parte şi se ridică la 
rândul său. Merg în aceeaşi direcţie, schimbul meu începe la nivelul H. 

Ca scuză era subțire, dar nu i se păru nimic ciudat, lifturile cele mai 
apropiate erau la capătul coridorului. Părăsiră sala împreună. Câţiva oameni 
trecură pe lângă ei fără să-i deranjeze. Era neobişnuit de liniştite la popota 
ofițerilor. 

Derek apăsă butoanele ca să cheme două lifturi. De acolo drumurile li se 
despărțeau, fiecare mergând la niveluri diferite. Când uşa primului lift se 
deschise, îi făcu semn să intre: 

— Aminteşte-i lui Adam că ne întâlnim la ieşirea din schimb. 

— Desigur... 

Karen intră în cabină şi selectă destinația. Aşteptă ca uşile să se închidă, 
dar nu se întâmplă nimic. Apoi observă că le bloca Derek cu mâna. 

— Da? 

— Nimic... 

Derek făcu un pas înapoi. 

— Alertă de gradul trei în sectorul S4. Personalul autorizat să se prezinte 
la post. Alertă de gradul trei în sectorul S4... 


— S4! Copiii sunt acolo! exclamă Karen, iar Derek se strecură în lift lângă 
ea. 

Uşile se închiseră cu infinită încetineală, parcă protestând împotriva 
destinaţiei alese. O clipă se temu că liftul s-ar putea să nu funcționeze, dar în 
cele din urmă porni. Fu un drum scurt, terminat cu o zguduitură la final. 
Mirosul de fum ajunse la ei înainte ca uşile să se deschidă din nou. De fapt, 
refuzară să se deschidă. 

— Ce Dumnezeu se întâmplă? murmură Karen, aruncându-i priviri 
panicate lui Derek. Acesta era prea ocupat cu introducerea de coduri prin 
intermediul panoului de control de pe peretele liftului ca să-i răspundă. 

— Alertă de gradul doi în sectoarele S5 şi S6! Personalul autorizat... 

— Se extinde! 

Derek îşi întoarse privirea spre ea tocmai când uşile se deschiseră cu un 
clic. Nu apucă să spună nimic pentru că deja o pornise alergând pe coridor 
spre sala în care trebuiau să fie copiii. Fumul era din ce în ce mai gros, dar nu 
se vedeau surse de foc. Micuța Leah îi întâmpină în prag, scâncind şi 
ştergându-şi nasul cu mâneca. 

— Leah, unde sunt copiii? o întrebă Karen. 

— l-a dus Angela în seră, se smiorcăi fetița şi fu întreruptă de un acces 
de tuse. A zis că e mai bun aerul acolo. 

— Şi tu ce cauţi atunci aici? 

Karen o luă de mânuţă să o ducă la ceilalți. Leah începu să plângă şi mai 
tare. 

— N-am vrut să o las singură pe Sarah. 

— Sarah? Unde e Sarah? 

Cu o mână tremurândă, Leah arătă spre un stelaj de metal răsturnat. Pe 
jumătate ascuns sub exponatele împrăştiate pe toată podeaua se zărea un corp 
zăcând într-o poziție ciudată, iar Karen recunoscu de departe coama de păr 
blond a educatoarei tinere, care se ocupa de copii în schimbul de după-amiază. 
Vru să se ducă la ea, însă Derek o opri: 

— Las-o... clătină încet din cap. Or să se ocupe de ea echipele de salvare. 

Îl privi descumpănită. Stelajul era din metal, totuşi nu părea suficient de 
greu pentru ca două persoane să nu-l poată ridica. Mai făcu doi paşi spre 
Sarah, după care văzu că aceasta se uita fix cu privirea imobilă spre tavan. 

— Sarah? 

Derek clătină din nou din cap. Încăperea se zgudui şi o parte din perete 
fu catapultată până în capătul opus al camerei, lăsând la vedere cablurile şi 


conductele camuflate în spatele panourilor viu colorate. 

— Nu putem rămâne aici, îi spuse Derek. 

— Sera! Karen o trase pe fetiță în direcția unei uşi care nu dădea în 
coridor, ci spre o altă sală. Leah mergea prea încet, aşa că o luă în brațe. Nu 
era grea. 

Trecură prin alte două încăperi interconectate până să ajungă la seră, dar 
acolo dădură peste şi mai mult fum. Printre cei câțiva copaci, ierburi şi o 
mulțime de răsaduri nu văzură nici urmă de copii. 

— Angela! strigă Karen. 

— Aici! îi răspunse o voce înăbuşită. 

Un cap ciufulit de băiat se ivi de după un trunchi de copac şi, agitându-şi 
mâinile, le făcu semn să se grăbească. 

Copiii erau strânşi în jurul unei femei plinuțe, cu păr grizonat, care 
stătea rezemată de un banc de probă şi se ținea cu o mână de piept. Angela se 
ocupa de educaţia muzicală a copiilor cu înclinație în domeniu şi îşi ținea 
cursul în acelaşi timp cu al lui Karen. Din câte ştia aceasta, Angela nu suferea 
de vreo boală de inimă, dar poate că vârsta îşi spunea cuvântul. 

— Mark, Izzy... Karen numără capetele prezente, în timp ce Derek se 
cramponă de cel mai apropiat panou de control disponibil. După două 
săptămâni petrecute pe navă ajunsese să îi cunoască pe toți copiii cel puțin din 
vedere. Păreau să fie toți acolo, cu excepţia lui Billy, care era sechestrat la 
infirmerie din cauza unei toxiinfecții alimentare. Angela, eşti bine? 

Femeia tuşi şi dădu din cap şi din mână, incapabilă să îi dea un răspuns 
coerent. 

— Alarmă de gradul unul. Nivelul S a fost sigilat. Aşteptaţi intervenţia 
echipelor de specialitate... 

— Am pierdut al treilea motor, anunţă Derek. Suntem oficial în derivă. 

Şi încă prea departe ca să aibă vreo şansă să mai ajungă la destinație, 
realiză Karen. Doar câteva ore în plus şi un cargo ar fi putut să le iasă în 
întâmpinare la timp. Aşa nu ştia ce le rămânea de făcut. Încercă să ia legătura 
cu Adam, dar acesta o contactă primul. 

— Karen! Unde eşti? 

— Adam, sunt în seră cu Derek şi copiii. Ce se întâmplă? 

— Abandonăm nava. Derek, du-i pe puntea secundară. Avem două 
navete pentru coborâtul pe planetă în care încap numai bine. Îmbarcă-i alături 
de un adult şi lansează-le. Am anunțat stația orbitală cea mai apropiată şi or 
să-i culeagă de pe drum. Sunt mai uşoare, or să ajungă la ele înainte de a fi 


prinse de vortex. 

— Am înţeles, căpitane. Suntem deja pe drum, spuse Derek. Cu un braț o 
sprijinea pe Angela, iar cu celălalt împingea doi copii să o ia înainte. Veniţi 
după mine, le zise celorlalți. 

— Luaţi-o pe cea mai scurtă cale, încerc să vă deschid drumul. Karen, 
mergi cu ei. Vorbim mai târziu! 

— Bine, dar... Degeaba, legătura deja se întrerupsese. Luaţi-vă de mână 
doi câte doi şi mergeţi în şir ordonat, îi instrui pe copii 

— Repede, adăugă Derek. 

Angela se mulțumi doar să dea din cap în semn de încurajare. Se 
deplasară pe cât de repede puteau de-a lungul coridoarelor. Era şi mai puțină 
lume ca mai înainte, iar lifturile nu mai funcționau. Codurile de acces deținute 
de Derek le permiteau însă de deschidă o serie de uşi încuiate sau chiar 
blocate. La unele trebui să încerce de mai multe ori şi o dată fură nevoiţi să o ia 
înapoi, dar în cele din urmă ajunseră la navete. Erau staționate pe punte, ca 
două balene mari şi albe eşuate, şi de undeva apăruse un grup de oameni care 
se foiau în jurul lor neştiind ce să facă. 

— Intraţi, le spuse Derek copiilor şi o ajută pe Angela să păşească peste 
prag. Femeia se lăsă să cadă gâfâind într-unul din fotolii. Încă doi! Derek 
scoase capul pe uşă să cheme copiii ca să ocupe toate locurile. Gata, e plin! 
Dispăru înăuntru pentru o secundă, după care ieşi şi comandă uşa să se 
închidă. Ce aştepţi? 

Restul copiilor urcase în naveta de lângă ei, dar Karen stătea afară. 

— Mai sunt câteva locuri libere, murmură ea. 

— Aici! strigă Derek spre grupul de oameni de lângă celelalte navete. 
Patru! ceru el, dar se apropiară cinci. 

— E în regulă, spuse Karen. Eu rămân... 

— Ai auzit-o pe doamna, zise unul dintre bărbați şi încercă să îşi croiască 
drum pe lângă Derek, însă acesta îl opri. 

— Este profesoara lor şi este mai bine pentru copii să fie cu cineva 
cunoscut. 

— Or să fie în siguranţă cu noi, promise bărbatul. 

Derek refuză să se dea la o parte din drum. 

— E soția căpitanului Marek. 

— Şi ce-mi pasă mie că e soţia...? 

Un pumn primit în plină figură îl trimise la podea, aducându-l la tăcere. 

— Derek! protestă Karen, şocată de explozia de violenţă. 


Fu ignorată. Derek îl apela pe Adam. 

— Căpitane, am încărcat navetele, raportă scurt, privind înapoi să nu se 
mai apropie cineva. 

— Bine, ai permisiunea de lansare. Fă-o cât mai repede. 

— Am înţeles, o privi lung pe Karen şi îi făcu semn din cap să urce. 

— Adam! Karen stabili propria legătură. Unde eşti? 

— În cală. Supraveghez îmbarcarea pasagerilor. N-aţi plecat încă? 

— Adam... 

— Aici mai durează şi pierdeţi timp preţios. După ce lansăm pasagerii 
închidem sistemele şi plecăm şi noi. Ne vedem la suprafață! 

— Adam! 

— Gata, Karen, interveni Derek. Treci înăuntru, oamenii aşteaptă. 

— Nu înţelegi! izbucni disperată. Dacă plec acum n-am să-l mai văd 
niciodată! 

— Ştiu, îi spuse blând Derek, aşezându-şi o mână pe umărul ei. Dar dacă 
nu termini simularea în viață, psihicul tău n-o să depăşească trauma cauzată 
de moarte. Ai să repețţi ciclul ăsta la infinit şi n-o să-ți aducă decât şi mai multă 
durere. 

— Cum...? şopti Karen. 

Pereţii se dezintegrară în jurul lor, apoi se formară la loc, dar imaginea de 
ansamblu rămase tremurată, culorile scurgându-se una în alta ca într-o 
acuarelă cu prea multă apă. Nici înainte nu fuseseră culorile standard, însă 
acum aducea şi mai mult a un cadru scos dintr-un tablou suprarealist. 

Derek se uită neliniştit în jur. 

— Se apropie finalul înregistrării. Trebuie să termini programul în mod 
normal. Nu mai poți face nimic pentru Adam. S-a terminat. 

Cuvintele căzură cu greutatea unei ghilotine, iar Karen se clătină pe 
picioare. Imaginea se tulbură din nou şi o a două siluetă cu margini neclare se 
suprapuse peste Derek. De data aceasta imaginea nu se mai corectă. 
Dedublarea persistă, devenind tot mai pregnantă, în timp ce Karen simțea cum 
se dematerializează. Amintirile îi reveniră brusc şi ştiu dintr-o dată ce făcea 
acolo şi de ce. 

— Du-te, Karen. E cel mai bine... îi spuse umbra. 

— ŞI tu? 

— Inginerul-şef Derek Willey n-a supraviețuit vortexului. Dar eu am să te 
văd în partea cealaltă. Acum du-te. 

Înfrântă, Karen intră în navetă şi se aşeză în locul rezervat. Copiii o 


chemară pe nume, dar ea nu răspunse. Totul părea că se petrece la mare 
distanță. Văzură pe ecrane trapa deschizându-se şi navetele părăsind pe rând 
nava. Fură înconjurați de imensitatea spaţiului cu stele pulsând în depărtate. 
Mult mai aproape erau vortexul într-o parte şi stația orbitală în cealaltă. Nava 
mamă rămase undeva în urmă, plutind în derivă spre vortexul care o atrăgea 
cu lăcomie. Naveta de salvare viră în direcția opusă. Dintr-o dată se făcu 
linişte. Stelele clipiră alertate, apoi căzu întunericul. 


Oricât se strădui, Karen nu reuşi să înlăture perdeaua neagră care i se 
lăsase peste ochi. Până acum ar fi trebuit să se trezească sau să fie deja într-o 
comă profundă, aşa cum i se mai întâmplase înainte. Nu se aşteptase să fie 
conştientă înainte de terminarea efectivă a simulării, deşi o avertizaseră asupra 
tuturor riscurilor la care se expunea. Nu i se comunicase numărul exact de 
subiecți rămaşi blocați într-o buclă infinită, dar nu se îndoia că şi asta era 
posibil. Acum că exista posibilitatea să facă parte din puţinele excepții, se văzu 
nevoită să îşi reconsidere părerea inițială. Deprivarea de simțuri nu era nici pe 
departe o chestiune plăcută. 

N-ar fi putut spune cât timp trecuse, presupunea că nu prea mult, până 
observă o sclipire cu coada ochiului. Sclipirea se transformă în caractere, care 
formară cuvinte dispuse ordonat în rânduri lungi de text. Presupuse că erau un 
fel de instrucțiuni, linii de cod, deşi nu înțelegea nimic din ele. Una anume îi 
atrase atenția, pentru că se termina cu o cerere de tip da sau nu, iar după o 
scurtă întârziere apăru un da. Asta însemna că cineva cu putere de decizie 
accesa sistemul şi nu era doar un program care îşi rula mecanic rutinele. 

— Alo? E cineva? întrebă cu voce ezitantă, sau i se păru că întreabă. 

— Răbdare, termin imediat, îi răspunse o voce fără chip. 

— Ce se întâmplă? Unde sunt? 

— Programul s-a terminat, dar eşti încă conectată la aparate până curăţ 
mizeria lăsată de toate simulările eşuate. 

— Cine eşti? 

— Doar cineva de la serviciul tehnic. 

— Derek? 

— Duncan. 

— Ai intervenit în simularea mea. 

— Mda... şi bine am făcut, altfel acum ai avea creierul prăjit şi noi ne-am 


alege cu un proces de toată frumusețea. 

— Credeam că nu aveţi voie să o faceți. Trebuia să fie o experiență 
privată. 

— Lasă că nici tu n-aveai voie să o repeţi de atâtea ori după prima ratare, 
aşa că nu m-aş plânge dacă aş fi în locul tău. 

Karen trase adânc aer în piept, conştientă că era doar o iluzie şi nu ducea 
lipsă de oxigen. Liniile albe de text care i se derulau în fața ochilor o amețeau. 

— Sper că îți place să citeşti, chicoti vocea. Nu mai prinzi altă simulare 
nici cu dispensă specială de la preşedintele companiei. Ţi-am scurtcircuitat 
receptorii activati de sistem. Poţi să-ți iei adio de la e-vise. 

— Mda, oricum nu prea funcționau cum trebuie, oftă Karen. O făcu însă 
mai mult cu lehamite decât regret. 

— Nu-i aşa că ţi-a fost mai uşor s-o spui de data asta? o întrebă vocea şi 
sună aproape veselă. 

— Umm... parcă... Ce mi-ai făcut? 

— Nimic. Trebuia să laşi simularea să se termine de la sine. Creierul are 
nevoie de finalitate, doar aşa poate merge mai departe. 

— Dar n-a fost finalul obişnuit. Plecarea cu naveta nici măcar nu există 
în jurnal. Adam n-a reuşit să părăsească nava. 

— Ah, da... acolo am improvizat puţin. Dar am trecut schimbările prin 
sistem şi n-ai simțit nicio diferență. N-o să lase sechele şi, oricum, copiii au 
supraviețuit. 

Îi dăruise un sfârşit frumos, probabil cel mai optimist din toate variantele 
posibile. Karen ezită totuşi să-i mulțumească. Golul din piept amenința să se 
transforme într-o gaură neagră şi să o înghită cu totul. Îşi pierduse soţul, 
slujba, finanțele şi sănătatea îi fuseseră serios afectate şi, cu accesul la e-vise 
anulat, nu îi mai rămânea un ţel clar în viață. 

— Gata, am terminat. O să te trezeşti în câteva minute. lar după aceea 
vreau să discutăm ceva despre culori şi texturi. Am o propunere care s-ar putea 
să te intereseze. 

Întunericul se strânse în jurul ei ca o haină caldă şi moale, iar Karen îşi 
pierdu cunoştinţa. Programul se terminase. 


Duncan se deconectă se la interfața virtuală şi deschise ochii. Luminile, 
deşi blânde, îl izbiră nemiloase transmițându-i pumnale luminoase prin creier. 


Gemu şi se forță să se îndrepte în fotoliu. Întoarcerea la realitate era 
întotdeauna dureroasă, motiv pentru care renunțase să se conecteze la sistem 
după sute de ore de petrecute în laborator, încercând să îmbunătățească 
experiența furnizată de e-vise. Cineva îi întinse un prosop umed şi îşi şterse 
fața transpirată cu el. 

Inima îi bătea de parcă alergase un maraton de cincizeci de kilometri pe 
teren accidentat. Într-un fel, experiența prin care trecuse fusese chiar mai 
epuizantă. 

Halatele albe se foiau în jurul celui de-al doilea fotoliu terapeutic prezent 
în încăpere, ignorându-l pe el cu desăvârşire. Profită de lipsa lor de atenţie ca 
să se debaraseze de firele şi senzorii la care era conectat. Joe stătea de pază 
lângă el şi îl ajută în tăcere. Rămase liniştit câteva clipe, așteptând să-şi 
recapete forțele. În starea în care se găsea, se îndoia că se putea ţine pe 
picioare. 

— Apă? Cafea? întrebă Joe îndatoritor, dar Duncan clătină din cap. 

Privea fix la chipul femeii adormite şi se arătă vizibil uşurat când aceasta 
deschise ochii cenuşii şi se uită confuză în jur. Privirea i se opri asupra lui 
Duncan şi un mic semn de recunoaştere îi trecu peste față. Duncan clătină 
uşor din cap. Buzele ei tremurară, în timp ce lacrimi începură să i se prelingă 
pe obraji. 

— Doamnă Marek, cum vă simţiți? Sunteţi bine? fu asaltată de întrebări 
din toate părțile. 

Duncan se mulțumi să schițeze un zâmbet. Propunerea de colaborare 
putea să aştepte. Înainte de toate Karen avea nevoie de timp să-şi plângă soțul 
şi să accepte pierderea suferită. Părea să fie pe drumul cel bun. 


